*Kitos reikšmės – Tauras (reikšmės).*
Nespalvoto vaizdo televizorius „Tauras"
**Tauras** – lietuviškas televizorius, gamintas Šiaulių televizorių gamykloje. Pirmieji nespalvoto vaizdo televizijos imtuvų modeliai pasirodė 1968 m. spalvoto vaizdo – 1978 m.

Istorija
--------

1968 m. Šiauliuose buvo nutraukta televizorių „Temp-6" gamyba pagal Maskvos radijo gamyklos brėžinius. Pradėti gaminti savų inžinierių sukonstruoti nespalvoti televizoriai su didesniais kineskopais (įstrižainė – 59 cm), pavadinti lietuvišku vardu „Tauras". Pavadinimas išrinktas paskelbus konkursą. Atsižvelgiant į laiko reikalavimus modeliai buvo keičiami kas 2–3 metai. Pirkėjai SSRS lietuviškus televizorius sutiko su džiaugsmu, todėl juos greitai išpirkdavo. Jie buvo skirstomi centralizuotai – per muges Maskvoje.

1969 m. pagamintas „Tauras-200" buvo lempinis II klasės televizijos imtuvas su 59 cm ekrano įstrižaine, 52 x 70 x 39 cm korpuso matmenimis. „Tauras-202" turėjo įsukamas kojeles ir lietuvišką kineskopą.

1973 m. pagamintas milijoninis televizorius „Tauras-204" su 61 cm įstrižainės kineskopu, 52,5 x 70,6 x 42 cm dydžio korpusu. Populiariausiu tarp pirkėjų buvo televizorius „Tauras-211", gamintas bene igiausiai – 10 metų.

Nuo 1978 m. pradžios gamintas nespalvoto vaizdo „Tauras-210" išsiskyrė jame panaudotais puslaidininkiais, nuotolinio valdymo galimybe. Be to, jis priėmė televizijos programas ne tik įprastais 12 metrinio diapazono kanalų, bet galėjo rodyti ir decimetrinių bangų kanalus su atskiru priedėliu. Energijos sąnaudos siekė 180 vatų. Matmenys – 68,5 x 52,5 x 42 cm, svoris – 36 kg.

1978 m. rugpjūčio mėn. Šiauliuose buvo surinktas pirmasis spalvotas televizorius „Tauras 714". Jis buvo su 61 cm ekrano įstrižaine, 54 × 76 × 55 cm korpuso matmenimis, svėrė 60 kg. Jau spalį pirmieji 150 šių aparatų iškeliavo į radijo prekių parduotuves.

Pasibaigus sovietmečiui, deficito laikais, pasitaikydavo namudinės gamybos „Tauro" televizorių. Juos surinkdavo iš nekondicinių detalių, parduodavo už mažesnę kainą be dokumentų ir įpakavimo.

Bankrutavus Šiaulių televizorių gamyklai, šių aparatų gamybą 1994-2015 m. tęsė UAB „Šiaulių tauro televizoriai". Nuo 1997 m. televizoriams naudoti Azijos šalių gamybos mazgai. Po maždaug 10 metų pertraukos, apie 2007 m. didžiąją dalį mazgų imta gaminti Šiauliuose. 2006 m. įmonė pradėjo televizorių su LCD ekranais masinę gamybą. Televizoriai 20, 27 ir 32 colių įstrižainių LCD ekranais buvo pateikiami Lietuvos pirkėjui „Tauro" ir kitais pavadinimais. „Šiaulių tauro televizoriai" 2006–2008 m. kasmet gamino daugiau kaip 1 mln. televizorių „Tauras".

Šaltiniai
---------

1. ↑  Radijo ir televizijos muziejuje bus pristatomi pirmieji lietuviški televizoriai *alkas.lt* 2013-04-05
2. 1 2 3 4  Lietuviški televizoriai švenčia jubiliejų *skrastas.lt* 2013-11-18
3. ↑  Šiaulių „Aušros" muziejus. Televizorius „Tauras-200" *limis.lt*
4. ↑  Šiaulių „Aušros" muziejus. Televizorius „Tauras 204" *limis.lt*
5. ↑  „Tauras-210" nespalvotas televizijos imtuvas *retro-technika.com*
6. ↑  Panoramos archyvai. Televizorių „Tauras" gamyba namuose *lrt.lt/mediateka* 1994-12-04
7. ↑  „Šiaulių tauro televizoriai" gamins naujus televizorius *delfi.lt* 2007-02-28
8. ↑  Bankrotas: nelieka te­le­vi­zo­rių gamyklos *skrastas.lt* 2015-02-27
9. ↑  "Šiaulių tauro televizoriai" pradeda televizorių LCD ekranais pardavimą *delfi.lt* 2006-08-28
10. ↑  *Televizorių gamyba*. Visuotinė lietuvių enciklopedija, T. XXIII (Šalc–Toli). – Vilnius: Mokslo ir enciklopedijų leidybos institutas, 2013

Nuorodos
--------

|  |  |
| --- | --- |
|  | **Vikiteka: Tauras (televizorius)** – vaizdinė ir garsinė medžiaga  |

* Šiaulių „Aušros" muziejus. Pirmasis spalvotas televizorius „Tauras 714" *facebook.com*